Pernille Vigsø Bagge (SF), 2005-05-17:
I forbindelse med afsløringen af misbrug af au pair-piger og -drenge rundt i landet og især i det nordsjællandske, vil det være meget interessant at få oplyst, hvad man fra regeringens side ønsker at gøre, for at ikke netop det her lovforslag, L 24, om indføring af tilskud til privat pasning, skal kunne udmønte sig i grov udnyttelse af fremmed arbejdskraft for kommunale midler under dække af den her au pair-ordning.
Når regeringen nu vil indføre mulighed for pasning i hjemmet for offentlige midler, er det vel nærliggende, at regeringen også sikrer, at det ikke sker under så uforsvarlige forhold, som det er eksemplificeret i gårsdagens udgave af B.T. Selv om Udlændingestyrelsen går ind i den her problematik og tidligere er gået ind i den her problematik, ser det ikke ud til at hjælpe alverden.
Kunne man få at vide, om familie- og forbrugerministeren vil gøre noget for at forhindre det her misbrug af både offentlige midler og af au pair-ordningen, og i så fald hvad ministeren har tænkt sig at gøre?
Vil ministeren gøre noget for at forhindre, at børns udvikling ligefrem hæmmes af den pædagogisk tvivlsomme indsats, de her au pairer kan yde?
Vi var villige til at gå med ind og støtte lovforslaget, hvis det var det eneste punkt.
Men det er det ikke.
For med det her lovforslag er det første gang, man fra centralt hold vil påtvinge kommunerne at yde en minimumssats, en minimumsprocent, til børnepasning.
Man åbner vejen for profitbørnehaver, og det kan vi simpelt hen ikke støtte.
Det er derfor, vi har udarbejdet et ændringsforslag til lovforslaget, nemlig for at bede ministeren om at tage det punkt ud, hvor man tvinger kommunerne til at yde en minimumssats til privat børnepasning.
Hvis man tvinger kommunerne til at yde et minimumsbeløb til børnepasning, kan man gå ind og ødelægge deres økonomi – især de kommuner, der har brugt en del penge på at bygge og etablere nogle velfungerende institutioner og klubber.
Nu bliver de tvunget til at yde et minimumsbeløb til privat børnepasning.
Vi vil gerne være med til at forhøje kvaliteten, men vi vil ikke gå med til at favorisere privat børnepasning.
Vi vil ikke tvinge kommunerne til at yde et minimumsbeløb til private børnepasningsordninger, vi vil ikke støtte et lovforslag, der kan forværre ghettoiseringen, og vi vil heller ikke støtte et lovforslag, der kan dele børnene i forskellige sociale klasser.
Vi håbede på, at ministeren havde imødekommet vores ønske, nemlig at tage det punkt ud, hvor man tvinger kommunerne til at yde en minimumssats.
Det har ministeren ikke gjort, og derfor er det med stor beklagelse, vi herfra kan meddele, at Socialdemokraterne ikke kan støtte det her lovforslag.
Men det har bare ikke noget med det lovforslag, vi behandler her, at gøre.
Vi tror, at familierne, forældrene, er bedst i stand til selv at vurdere, hvordan deres børn skal passes.
Vi indfører så nu med vedtagelsen af dette lovforslag en minimumsbetaling fra kommunens side, og det gør vi for at gøre valget reelt, og derfor forstår jeg heller ikke rigtig Socialdemokratiets modstand.
Det drejer sig om at give forældrene nogle reelle valgmuligheder, og det har de ikke, hvis kommunerne ved at tilbyde en meget lav betaling i realiteten kan betale så lidt, at forældrene ikke har mulighed for at vælge den private pasningsordning, som de ellers ideelt set gerne ville have.
Så det her drejer sig om at give forældre reelle valgmuligheder for pasning af deres egne børn.